‘ซีไอเอ็มบี’ดูโอหุ้นไทย4พันล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

คาดขาย100บาท ภัทรบัวหลวงกุนซือ
ตอกย้ำบุกเอเชียโพสต์ทูเดย์ — ซีไอเอ็มบีมาเลเซีย เดินหน้าดูโอเข้าตลาดหุ้นไทย เฟ้นภัทรบัวหลวงเป็นที่ปรึกษา คาดขายหุ้นราคา 100 บาท ระดม 4,0005,000 ล้านบาท
แหล่งข่าวจากวงการที่ปรึกษาทางการเงิน เปิดเผยว่า ขณะนี้ธนาคารซีไอเอ็มบี (CIMB) ของมาเลเซีย กำลังดำเนินการเรื่องนำบริษัทเข้ามาจดทะเบียนในตลาดหลักทรัพย์ไทยแห่งที่ 2 หรือดูโอลิสติง ซึ่งมีความเป็นไปได้ที่จะแต่งตั้งทั้งบริษัทหลักทรัพย์ (บล.) ภัทร และ บล.บัวหลวง เป็นที่ปรึกษาทางการเงิน 
“ทางซีไอเอ็มบีไม่รู้ว่าจะเลือกรายใด เพราะทั้งสองบริษัทมีข้อดีแตกต่างกัน โดย บล.บัวหลวง เพิ่งแสดงฝีมือในการเป็นที่ปรึกษาของบริษัทใหญ่อย่าง อินโดรามา เวนเจอร์ส (IVL)” แหล่งข่าวเปิดเผย
สำหรับหุ้นที่ซีไอเอ็มบีจะนำมาขายนั้น คาดว่าจะเป็นจำนวน 50 ล้านหุ้น ส่วนราคาขายนั้นน่าจะตกประมาณ 100 บาทต่อหุ้น โดยให้ส่วนลดแก่นักลงทุนไทยประมาณ 15% จากราคาหุ้นที่ซื้อขายในมาเลเซียประมาณ 1214 ริงกิต หรือประมาณ 120140 บาท และคาดว่าจะเสนอขายหุ้นและนำเข้าจดทะเบียนได้ประมาณเดือน พ.ค. นี้ 
แหล่งข่าวจากฝ่ายวาณิชธนกิจ บล.ภัทร เปิดเผยว่า ธนาคารซีไอเอ็มบียังอยู่ระหว่างการพิจารณาเลือกที่ปรึกษาการเงิน ซึ่งกำลังเจรจาอยู่ 2 ราย คือ บล.ภัทร และ บล.บัวหลวง 
“กำลังคุยกันอยู่ แต่ทั้งภัทรและบัวหลวงสามารถทำงานร่วมกันได้ ซึ่งภัทรพร้อมทำงานทันทีที่ลูกค้า CIMB ประกาศแจ้งแต่งตั้งภัทรเป็นที่ปรึกษาการเงิน” แหล่งข่าวเปิดเผย
แหล่งข่าวเปิดเผยว่า วัตถุประสงค์การนำหุ้น CIMB เข้าตลาดหุ้นไทยเพิ่มจากตลาดหุ้นมาเลเซีย ไม่ใช่เรื่องเม็ดเงิน แต่ต้องการตอกย้ำการทำธุรกิจของกลุ่ม CIMB ในเอเชียให้ลูกค้ารู้จักธุรกิจและรับข้อมูลของกลุ่มนี้มากขึ้น 
สำหรับหุ้นที่เสนอขายไม่เกิน 35 ล้านหุ้น ราคาในตลาดหุ้นมาเลเซียประมาณ 130 บาท ดังนั้นมูลค่าการเสนอขายหุ้น CIMB จะไม่ต่ำกว่า 4,000 ล้านบาท
“จำนวนหุ้นที่เสนอขายและราคาขายไม่ใช่สาระหลักของ CIMB เท่ากับการต้องการตอกย้ำการทำธุรกิจในไทยให้คนไทยรู้จักมากขึ้น เหมือนกับที่ CIMB เข้าไปในประเทศอื่นๆ ในเอเชีย” แหล่งข่าวเปิดเผย 
สำหรับวิธีการขาย จำนวนเสนอขาย แหล่งข่าวเปิดเผยว่า หากภัทรได้รับการแต่งตั้งเป็นที่ปรึกษาการเงินแล้ว จะต้องขอทำงานศึกษากฎระเบียบของทางการมาเลเซีย เงื่อนไขการขออนุญาตจากทางการ งบการเงิน ตลอดจนการเปิดเผยข้อมูล ซึ่งเป็นสิ่งสำคัญมากกว่าระยะเวลาขาย
ก่อนหน้านี้ทางผู้บริหาร CIMB คาดหุ้นจะเข้ามาจดทะเบียนในตลาดหุ้นไทยได้ประมาณเดือน มิ.ย. นี้ ซึ่งข่าวนี้ได้สนับสนุนให้หุ้นลูกคือ ธนาคารซีไอเอ็มบี ไทย (CIMBT) คึกคักและราคาพุ่งขึ้นแรง จนล่าสุดปิดที่ 2.66 บาท คิดเป็นสัดส่วนราคาต่อกำไรต่อหุ้น (พี/อี) สูงกว่า 2 หมื่นเท่า และสัดส่วนราคาต่อมูลค่าหุ้นทางบัญชีกว่า 4 เท่า นับว่าไม่ถูกหากเทียบกับพื้นฐานปัจจุบัน ส่วนอนาคตยังจะต้องติดตามดูผลงานต่อไปหลังเพิ่งมีกำไรกว่า 1 ล้านบาท ในปีที่ผ่านมา